
Алтыжасынан - сахнада

Ән аспанын әдемі үнімен тұндырып, сезімдерді әсем сазымен сиқырлап жүрген қаламыздағы жас әншілердің бірі - Дана Жұмекенова. Табиғат дарытқан дауысымен талай ортада топ жарып, көпшіліктің ізгі ниеті мен ілтипатына бөленген. Ән десе ішкен асын жерге қоятын ол сахна төріне алты жасында шығыпты.
- Ән-жырға бала кезімнен құмар болып өстім, тіпті, "әнші қыз" атанып кеткенмін. Есейе келе осы өнерді серік еттім. Алғашқы қадамым қаламыздағы "Айналайын" тобынан басталды. О жерде тек ән айтуды ғана емес, сахна төрінде өзімді мәдениетті ұстауға да үй-рендім. Бүл менің ән әлеміндегі алғашқы қадамым болғандықтан, үлкен әсер қалдырды. -дейді ол.
Дана бүгінде Петропавл қаласындағы өнер колледжінде оқиды. Оның көңілін де, жүрегін де ән тербейді. Елге, атамекенге, аяулы анаға, ардақты әкеге, мейірімді әжеге, алтын бесік - ауылға деген сағынышын әнге арқау етіп келеді.
Бүгінге дейін көптеген жобаларға қатысып, жүлделі орындарға ие болды. Облыстық "Жас жұлдыздар" байқауында – I дәрежелі дипломды, республикалық "Жарқын болашақ" сайысында - 1-ші, республикалық "Әнші бұлбүлдар” байқауында 3 орынды иелеңді, Астана қаласында өткен халықаралық "Ақ көгершін" жобасында III дәрежелі дипломмен марапатталды. Ресейдің Сочи қаласында үйымдастырылған халықаралық "Роза ветров" және Омбы қаласындағы "Сибирь зажигает звезды" байқауларында да жүлдегерлер қатарынан көрінді.
- Мені жеңіске жетелеген жетекшім Алена Алиевна Шин туралы айтпасам болмайды, өйткені бұл-оның да жеңісі. Тәлімгерімнің арқасында өнер саласында біраз нәрсеге үйрендім. Әрбір байқау алдында жетекшім маған ерекше қолдау көрсетіп, өз-өзіме деген сенімділікті   арттырады.   Сондықтан   жетекшіме   деген   алғысым шексіз", - дейді жас.

